Fil-Parlament il-lejla l-Ispeaker Anġlu Farrugia ta' ruling fuq każ ta' ksur ta' privileġġ li Joseph Muscat Prim Ministru ressaq kontra Simon Busuttil Kap tal-Opposizzjoni. Muscat ħassu offiż li l-bieraħ, fil-Parlament, Busuttil qal li kien hemm indħil politiku minn Muscat fil-każ tal-pulizija fil-konfront ta' John Dalli. L-Ispeaker Farrugia ikkonkluda li kien hemm ksur ta' privileġġ. L-Opposizzjoni telqet il-barra wara li Mario de Marco qam fil-Parlament u qal li r-ruling tal-Ispeaker ifisser illi l-Membri Parlamentari ma jistgħux jaslu għal konklużjoni politika dwar dak li jkun għaddej. Naħseb li l-Membri Parlamentari qed jaġixxu qieshom tfal żgħar. Muscat messu qam u spjega għaliex Busuttil wasal għal konklużjoni żbaljata, jekk inhu l-każ. Il-fatt li dan m'għamlux ifisser li jħossu skomdu jidħol f'dan l-argument. Għax dak li qal Simon Busuttil hi konklużjoni li waslu għaliha ħafna nies hemm barra fit-triq. Hija l- tan-nies. L-istess li tul is-snin wasslet in-nies biex tikkonkludi li dan hu pajjiż korrott. Jekk tistaqsi għall-provi ħadd ma jagħtihomlok. Mhux ser issibhom imma hekk taħseb in-nies. Meta tara l-mod kif tkellmu kemm il-Kummissarju tal-Pulizija tal-lum Pietru Pawl Zammit kif ukoll il-Kummissarju ta' ftit ilu John Rizzo bil-fors tasal għal konklużjoni li hemm xi ħaġa m'hiex f'postha. Kif jista' l-Kummissarju Rizzo jasal għal konklużjoni mod u wara ftit il-Kummissarju Zammit jasal għall-konklużjoni mod ieħor? It-tnejn qalu li qabel magħhom l-Avukat Ġenerali tar-Repubblika, avolja dak li fil-fatt qal l-Avukat Ġenerali tar-Repubblika s'issa ma jafu ħadd hlief Rizzo u Zammit! f'Repubblika tal-Banana Il-logħba ta' Muscat hi waħda perikoluża u għalkemm ma naqbilx li hemm xi theddida għad-demokrazija kif qiegħed jgħid il-PN qed tinħoloq klima ta' sfiduċja li fit-tul tista' twassal għal konsegwenzi gravi. Il-Gvern qed jieħu għalih bil-kritika u flok ma jwieġeb u jispjega juża l-ksur tal-privileġġ, metodu mhux adatt għas-seklu 21. L-Opposizzjoni min-naħa l-oħra minflok ma tirreaġixxi bil-kalma bl-iskop li tesponi b'mod intelliġenti l-Gvern għal dak li hu, issabbat saqajha u titlaq il-barra. L-anqas li kien Parlament tat-tfal ma jimxi b'dan il-mod. Fir-Repubblika tal-Banana għandna ukoll Parlament!